CELEX: 32019R1668
Language: bg
Date: 2019-06-26 00:00:00
Title: Делегиран регламент (ЕС) 2019/1668 на Комисията от 26 юни 2019 година за изменение на Директива (ЕС) 2016/1629 на Европейския парламент и на Съвета за установяване на технически изисквания за плавателните съдове по вътрешните водни пътища

7.10.2019   
               
               
                  BG
               
               
                  Официален вестник на Европейския съюз
               
               
                  L 256/1
               
            
         ДЕЛЕГИРАН РЕГЛАМЕНТ (ЕС) 2019/1668 НА КОМИСИЯТА
         от 26 юни 2019 година
         за изменение на Директива (ЕС) 2016/1629 на Европейския парламент и на Съвета за установяване на технически изисквания за плавателните съдове по вътрешните водни пътища
         ЕВРОПЕЙСКАТА КОМИСИЯ,
         като взе предвид Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (1), и по-специално член 31, параграфи 1, 3 и 4 от нея,
         като има предвид, че:
         
                     (1)
                  
                  
                     С Директива (ЕС) 2016/1629 се въвежда хармонизирана система за издаване на технически удостоверения за плавателни съдове по вътрешните водни пътища в съответствие с единни технически изисквания.
                  
               
                     (2)
                  
                  
                     В приложение II към Директива (ЕС) 2016/1629 се определя, че техническите изисквания, приложими към плавателните съдове, са предвидените в стандарт ES-TRIN 2017/1.
                  
               
                     (3)
                  
                  
                     Действията от страна на Съюза в сектора на корабоплаването по вътрешните водни пътища следва да имат за цел да осигуряват единство по отношение на разработването на техническите изисквания за плавателните съдове по вътрешните водни пътища, прилагани в Съюза.
                  
               
                     (4)
                  
                  
                     Европейският комитет за изготвяне на стандарти за корабоплаване по вътрешните водни пътища (CESNI) е създаден на 3 юни 2015 г. в рамките на Централната комисия за корабоплаване по Рейн (ЦККР), за да разработва технически стандарти за вътрешните водни пътища в различни области, по-специално за плавателните съдове, информационните технологии и екипажа.
                  
               
                     (5)
                  
                  
                     На заседанието си от 8 ноември 2018 г. CESNI прие нов европейски стандарт за установяване на техническите изисквания за плавателни съдове по вътрешните водни пътища — стандарт ES-TRIN 2019/1 (2).
                  
               
                     (6)
                  
                  
                     Стандартът ES-TRIN определя единните технически изисквания, необходими, за да се гарантира безопасността на плавателните съдове по вътрешните водни пътища. Той включва разпоредби относно корабостроенето, дооборудването и съоръжаването на плавателните съдове по вътрешните водни пътища, специални разпоредби за специфични категории плавателни съдове, като пътнически плавателни съдове, тласкани състави и контейнеровози, разпоредби относно оборудването за автоматичната идентификационна система, разпоредби относно идентификацията на плавателните съдове, образци на сертификатите и регистър, преходни разпоредби, както и инструкции за прилагането на техническия стандарт.
                  
               
                     (7)
                  
                  
                     ЦККР трябва да измени правната си уредба, разпоредбите за инспекция на плавателните съдове по река Рейн, така че те да се позовават на новия стандарт и да направи този нов стандарт правно задължителен в рамките на прилагането на ревизираната конвенция за корабоплаването по река Рейн.
                  
               
                     (8)
                  
                  
                     Поради това Директива (ЕС) 2016/1629 следва да бъде съответно изменена,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение II към Директива (ЕС) 2016/1629 се заменя с текста от приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 януари 2020 г.
         
         
            Настоящият регламент е задължителен в своята цялост и се прилага пряко в държавите членки.
            Съставено в Брюксел на 26 юни 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 252, 16.9.2016 г., стр. 118.
         
            (2)  Резолюция CESNI 2018-II-1
      
      
         
            ПРИЛОЖЕНИЕ
            
               
                  
                     „ПРИЛОЖЕНИЕ II
                     МИНИМАЛНИ ТЕХНИЧЕСКИ ИЗИСКВАНИЯ, ПРИЛОЖИМИ ЗА ПЛАВАТЕЛНИТЕ СЪДОВЕ ПО ВЪТРЕШНИТЕ ВОДНИ ПЪТИЩА ОТ ЗОНИ 1, 2, 3 И 4
                     Техническите изисквания, приложими към плавателните съдове, са изискванията, определени в стандарт ES-TRIN 2019/1.
                  
               “